b'\n_START_ARTICLE_\nPavolgio Vokie\xc4\x8di\xc5\xb3 ATSR\n_START_SECTION_\nPVATSR istorija ir sud\xc4\x97tis\n_START_PARAGRAPH_\n1918 m. spalio 19 d. RTFSR Liaudies Komisar\xc5\xb3 Tarybos nutarimu i\xc5\xa1 Saratovo ir Samaros gubernij\xc5\xb3 dali\xc5\xb3 buvo sukurta pirmoji autonomin\xc4\x97 sritis - Pavolgio Vokie\xc4\x8di\xc5\xb3 autonomin\xc4\x97 sritis._NEWLINE_1923 m. gruod\xc5\xbeio 19 d. Pavolgio Vokie\xc4\x8di\xc5\xb3 autonomin\xc4\x97 sritis buvo pertvarkyta \xc4\xaf Pavolgio Vokie\xc4\x8di\xc5\xb3 ATSR, kurios plotas buvo 28 t\xc5\xabkst. 200 km\xc2\xb2 ir kurioje 1933 m. gyveno 576 t\xc5\xabkst. gyventoj\xc5\xb3._NEWLINE_1928-1934 m. PVATSR \xc4\xaf\xc4\x97jo \xc4\xaf \xc5\xbdemutin\xc4\x97s Volgos srit\xc4\xaf ir \xc5\xbdemutin\xc4\x97s Volgos kra\xc5\xa1t\xc4\x85, o 1934-1936 m. - \xc4\xaf RTFSR Saratovo kra\xc5\xa1t\xc4\x85._NEWLINE_Pagal 1936 m. gruod\xc5\xbeio 5 d. TSRS konstitucij\xc4\x85 Pavolgio Vokie\xc4\x8di\xc5\xb3 ATSR buvo atskirta nuo Saratovo kra\xc5\xa1to, kurio likusi dalis tapo Saratovo sritimi._NEWLINE_1939 m. apie du tre\xc4\x8ddalius ATSR gyventoj\xc5\xb3 sudar\xc4\x97 Pavolgio vokie\xc4\x8diai. Daug Pavolgio vokie\xc4\x8di\xc5\xb3, ypa\xc4\x8d su auk\xc5\xa1tuoju i\xc5\xa1silavinimu ir/ar turin\xc4\x8di\xc5\xb3 pramonines specialybes, gyveno ir dirbo Saratove, kur sudar\xc4\x97 didel\xc4\x99 dal\xc4\xaf auk\xc5\xa1t\xc5\xb3j\xc5\xb3 ir vidurini\xc5\xb3 mokykl\xc5\xb3 d\xc4\x97stytoj\xc5\xb3 ir pramon\xc4\x97s specialist\xc5\xb3._NEWLINE_Pavolgio Vokie\xc4\x8di\xc5\xb3 ATSR sudar\xc4\x97 22 kantonai._NEWLINE_Prasid\xc4\x97jus Vokietijos-TSRS karui TSRS Auk\xc5\xa1\xc4\x8diausiosios Tarybos Prezidiumo 1941 m. rugpj\xc5\xab\xc4\x8dio 28 d. \xc4\xafsaku Pavolgio vokie\xc4\x8diai buvo apkaltinti bendradarbiavimu su Vokietija ir i\xc5\xa1keldinti \xc4\xaf Kazachijos TSR, Altaj\xc5\xb3 ir Sibir\xc4\x85. Pavolgio Vokie\xc4\x8di\xc5\xb3 ATSR teritorija buvo padalinta ir prijungta prie Saratovo (15 kanton\xc5\xb3) ir Stalingrado (7 kantonai) sri\xc4\x8di\xc5\xb3.\n_START_SECTION_\nPolitin\xc4\x97 organizacija\n_START_PARAGRAPH_\nPagrindinis PVATSR valstybin\xc4\x97s vald\xc5\xbeios organas buvo Taryb\xc5\xb3 Centrinis vykdomasis komitetas (CVK) (nuo 1937 m. - PVATSR Auk\xc5\xa1\xc4\x8diausioji Taryba), buv\xc4\x99s \xc4\xafstatym\xc5\xb3 leidybos ir atstovaujamuoju organu. Nuolat dirbdavo PVATSR CVK Prezidiumas (nuo 1937 - PVATSR AT Prezidiumas), lik\xc4\x99 CVK nariai (nuo 1937 m. - lik\xc4\x99 AT deputatai) rinkdavosi 10-12 kart\xc5\xb3 per metus sesijoms._NEWLINE_Vykdomoji respublikos vald\xc5\xbeia - PVATSR Liaudies komisar\xc5\xb3 taryba, kuri\xc4\x85 sudar\xc4\x97 de\xc5\xa1imt liaudies komisariat\xc5\xb3 (vidaus reikal\xc5\xb3, justicijos, sveikatos apsaugos, finans\xc5\xb3, \xc5\xbeem\xc4\x97s \xc5\xabkio, darbo, socialinio apr\xc5\xabpinimo ir kt.), darbinink\xc5\xb3 ir valstie\xc4\x8di\xc5\xb3 inspekcija, liaudies \xc5\xabkio taryba._NEWLINE__NEWLINE_U\xc5\xbesienio politikos ir u\xc5\xbesienio prekybos monopolija priklaus\xc4\x97 TSRS LKT, ta\xc4\x8diau buvo leista respublikoje sudaryti u\xc5\xbesienio prekybos padalin\xc4\xaf. Prie PVATSR LKT buvo sudaryta TSRS Jungtin\xc4\x97s valstybin\xc4\x97s politin\xc4\x97s valdybos padalinys._NEWLINE_Finansinio ir ekonominio valdymo centralizuotumui i\xc5\xa1laikyti PVATSR finans\xc5\xb3 ir darbo komisariatai bei darbinink\xc5\xb3 ir darbinink\xc5\xb3 inspekcija buvo tiesiogiai pavald\xc5\xabs atitinkamoms centrin\xc4\x97ms RTFSR institucijoms. U\xc5\xbe planini\xc5\xb3 u\xc5\xbeduo\xc4\x8di\xc5\xb3 vykdym\xc4\x85 buvo atsakinga ATSR LKT.'